Hiina investeeringute siiatoomise suhtes on Eesti inimeste seas toetajaid ja kahtlejaid peaaegu võrdselt, kirjutab Postimees.

Väga positiivselt suhtus Hiina investeeringutesse kuus, pigem positiivselt 35 protsenti vastanutest, selgub Postimehe tellitud Kantar Emori uuringust. Väga negatiivselt suhtus kümme ja pigem negatiivselt 26 protsenti. Oma arvamust ei osanud öelda 24 protsenti küsitletutest.

Enim on tähelepanu saanud hiinlaste raha võimalik kaasamine Tallinna-Helsingi tunneli ehitamisel, samuti Huawei seadmete kasutamine 5G-võrgu rajamisel.

"Hiina mõju teema on viimasel ajal rohkem tõstatunud. Sellest ka inimeste kriitilisem hoiak kui näiteks viis aastat tagasi," ütles Kantar Emori uuringuekspert Aivar Voog.